禮記/昏義
昏禮者，將合二姓之好。上以事宗廟，而下以繼後世也。故君子重之。是以昏禮納采、問名、納吉、納徵、請期，皆主人筵幾於廟，而拜迎於門外；入，揖讓而升，聽命於廟。所以敬慎重、正昏禮也。

父親醮子，而命之迎，男先於女也。子承命以迎；主人筵幾於廟，而拜迎於門外。婿執雁入，揖讓升堂；再拜奠雁，蓋親受之於父母也。降，出御婦車；而婿受綏，御輪三周，先俟於門外；婦至，婿揖婦以入。共牢而食，合巹而酳；所以合體同尊卑以親之也。

敬慎重正而後親之，禮之大體；而所以成男女之別，而立夫婦之義也。男女有別，而後夫婦有義；夫婦有義，而後父子有親；父子有親，而後君臣有正。故曰：「昏禮者，禮之本也。」

夫禮始於冠，本於昏，重於喪祭，尊於朝聘，和於鄉射；此禮之大體也。

夙興，婦沐浴以俟見。質明，贊見婦於舅姑。婦執笲、棗、栗、段修以見。贊醴婦，婦祭脯醢；祭醴，成婦禮也。舅姑入室，婦以特豚饋，明婦順也。厥明，舅姑共饗婦以一獻之禮。奠酬，舅姑先降自西階；婦降自阼階，以著代也。

成婦禮，明婦順；又申之以著代，所以重責婦順焉也。婦順者：順於舅姑，和於室人；而後當於夫，以成絲麻布帛之事，以審守委積蓋藏。是故婦順備，而後內和理；內和理，而後家可長久也。故聖王重之。

是以古者婦人先嫁三月，祖廟未毀，教於公宮；祖廟既毀，教於宗室；教以婦德、婦言、婦容、婦功。教成祭之，牲用魚，芼之以蘋藻。所以成婦順也。

古者天子-{后}-立六宮、三夫人、九嬪、二十七世婦、八十一御妻，以聽天下之內治，以明章婦順；故天下內和而家理。天子立六官、三公、九卿、二十七大夫、八十一元士，以聽天下之外治，以明章天下之男教；故外和而國治。故曰：「天子聽男教，-{后}-聽女順；天子理陽道，-{后}-治陰德；天子聽外治，-{后}-聽內職。教順成俗，外內和順，國家理治。此之謂盛德。」

是故男教不修，陽事不得；適見於天，日為之食。婦順不修，陰事不得；適見於天，月為之食。是故日食則天子素服而修六官之職，蕩天下之陽事；月食則-{后}-素服而修六宮之職，蕩天下之陰事。故天子之與-{后}-，猶日之與月，陰之與陽，相須而後成者也。天子修男教，父道也；-{后}-修女順，母道也。故曰：「天子之與-{后}-，猶父之與母也。」故為天王服斬衰，服父之義也；為-{后}-服資衰，服母之義也。

礼記